อีกหนึ่งร้านอาหารในโรงแรมเปิดใหม่อย่าง OZO Chaweng Samui ซึ่งร้าน Stacked นั้นตั้งอยู่ด้านหน้าของโรงแรม ติดกับถนนเลย โดยแขก Walk-In ที่สนใจมาทานแต่ไม่ได้พักที่นี่ น่าจะก้าวเข้ามาหาอะไรรองท้องได้อย่างง่ายดาย ซึ่งวันที่เราไปทานนั้น ส่วนใหญ่ก็เป็นแขกที่เดินผ่านไปผ่านมา แวะเข้ามานั่งทานอาหารกันทั้งนั้น

ร้าน Stacked จะเปิดให้บริการเฉพาะมื้อเย็น ตั้งแต่ 17.00-02.00 โดยครัวจะปิดตอน 23.00 หลังจากนั้นจะให้บริการเฉพาะเครื่องดื่ม ด้านสไตล์อาหารก็เน้นให้บริการกันแบบนานาชาติ รวมถึงเครื่องดื่มหลากหลายสไตล์ พร้อมกันนี้สไตล์การตกแต่งก็ยังมาในแบบร่วมสมัย มีทั้งโซนอินดอร์และเอ้าท์ดอร์ มีโปรเจคเตอร์จอใหญ่เอาไว้ฉายกีฬาแมทช์ต่างๆ แถมยังมีโต๊ะยาว เอาไว้ให้กลุ่มเพื่อนได้นั่งสังสรรค์กันอีกด้วย

ก่อนที่จะเริ่มเสิร์ฟอาหาร พนักงานจะนำป็อปคอร์นใส่ถังมาเสิร์ฟให้ทานเล่นๆ กันก่อนทุกโต๊ะ ซึ่งรสชาติของป็อปคอร์นก็จะเปลี่ยนไปในแต่ละวัน หลังจากนั้นจานแรก ก็เริ่มทยอยออกมาเสิร์ฟ
*Share (475 บาท)
เริ่มต้นจานแรกเป็นออเดิร์ฟกันก่อน แต่ถือเป็นออเดิร์ฟที่จัดหนักเหมือนกันนะ เพราะจานนี้สำหรับ 3-4 ท่าน โดยทั้งหมดจะมี 3 จาน ประกอบไปด้วย ทอดมันปลา, กุ้งเทมปุระทอดพร้อมยำมะม่วง, ลาบทอด, ปีกไก่ซอสบาร์บีคิว, หัวหอมทอด และ เฟรนช์ฟราย เสิร์ฟมาพร้อมซอสหลากชนิด

*Grilled Caesar (245 บาท)
มาต่อกันด้วยของเบาๆ อย่างซีซ่าร์สลัดกันบ้างดีกว่า โดยความพิเศษของจานนี้คือ จะมีการนำผักกาดขาวไปกริลล์ ก่อนจะมาทำเป็นสลัด เสิร์ฟมาพร้อมกับ เบคอน, พาเมซานชีส, แอนโชวี่ และ ราดด้วยน้ำสลัดซีซ่าร์

*Classic+ (295 บาท)
เบอเกอร์สูตร Signature ของทางร้าน ชิ้นใหญ่โตมโหฬารมาก แถมจัดดิสเพลย์อาหารมาได้สวยงาม เสิร์ฟมาพร้อมมีดด้ามใหญ่ปักลงกลางเบอเกอร์ พร้อมด้วยมันฝรั่งสูตรพิเศษของ Stacked ในถังสวยงาม ซึ่งตัวเบอเกอร์ Classic+ นี้จะเป็นเบอเกอร์เนื้อ 2 ชิ้น ที่อัดแน่นมาด้วยเชสดาร์ชีส, มะเขือเทศ และ ผักนานาชนิด ซึ่งนอกจากตัวของเนื้อที่นุ่มและไม่เหนียวจนโดนใจแล้ว อีกหนึ่งสิ่งที่ไม่พูดถึงไม่ได้คือ มันฝรั่งในถังที่อร่อยไม่แพ้กัน กับมันฝรั่งเนื้อแน่นสอดไส้ชีส กรอบนอกนุ่มใน ทานเพลินเกินห้ามใจสุดๆ

*Skirt Steak (720 บาท)
สำหรับเมนูสเต็กของที่นี่มีให้เลือกทั้งหมด 5 ชนิด ซึ่งแต่ละชนิดก็จะเสิร์ฟมาพร้อมเครื่องเคียงที่เหมือนกัน คือ ข้าวโพดหวาน, หัวหอมย่าง, มันฝรั่งบด, สลัดผัก และ ซอสสูตรเฉพาะ ซึ่งในมื้อนี้เราได้ลองเนื้อวากิวจากออสเตรเลีย น้ำหนัก 275 กรัม ที่ผ่านการทำอย่างพิถีพิถัน เนื้อนุ่มไม่เหนียว และสุกกำลังดี แถมยังหอมกลิ่นซอสมาแต่ไกล

*2X Duck (495 บาท)
จานนี้คนรักเป็ดคงถูกใจ กับอกเป็ดอบ พร้อมด้วยขาเป็ดอบซอส ราดมาด้วยซอสรสกลมกล่อมสูตรเฉพาะของที่นี่ โดยภายในจานยังมีสลัดผักร็อคเก็ต และ ขนมปังกรอบ มาไว้ให้ทานคู่กับเป็ดอีกด้วย

*Warm Apple Crumble (220 บาท)
อัดของคาวกันไปจนเต็มท้อง ก็คงต้องถึงคราวของหวานสักที กับ แอปเปิ้ลครัมเบิ้ลแสนกรุบกรอบอุ่นๆ มาจากเตา เสิร์ฟมาคู่กับไอศครีมเย็นชื่นใจ ที่ราดมาด้วยซอสแบล็คเคอเรนต์ ไม่น่าเชื่อของอุ่นๆ กับ ของเย็นๆ จะเข้ากันได้อย่างลงตัว

*Oreo Cookie Trifle (220 บาท)
ของหวานอีกหนึ่งอย่าง ที่คราวนี้เสิร์ฟมาให้ขวดแก้วสุดน่ารัก ด้านในอัดแน่นไปด้วยโอรีโอ, ครีมวานิลลาคัสตาร์ด, ซอสช็อกโกแลตสูตรเข้มข้น และ เพิ่มรสชาติความเปรี้ยวด้วยแยมบลูเบอรี่

นอกจากอาหารที่อร่อยโดนใจแล้ว เครื่องดื่มก็เป็นอีกหนึ่งอย่าง ที่นักท่องเที่ยวเลือกมาดริ้งก์ชิลบรรยากาศ พร้อมนั่งคุยกันแบบเพลินๆ ตลอดคืน
*Stacked Mojito (260 บาท)
ร้านไหนมีไม่มีโมฮิโต้ คงจะผิดธรรมเนียม ที่ Stacked ก็เช่นกัน กับโมฮิโต้หวานเย็นชื่นใจ หอมกลิ่นมิ้นต์แบบบางเบา ดื่มง่าย ไม่เข้มมากเกินไป

*Stacked & Shacked (260 บาท)
คอกเทลแก้วนี้ โดดเด่นด้วยกลิ่นหอมของใบเตย แถมเหล้าที่ใส่ยังเป็นเหล้าใบเตยอีกต่างหาก รสชาติจะเข้มกกว่าแก้วแรก แต่ก็มีกลิ่นหอมของใบเตย มาทำให้ช่วยรู้สึกว่าดื่มง่ายขึ้น

หาดเฉวงแห่งเกาะสมุย ยังครึกครื้นไม่เสื่อมคลาย ยิ่งเมื่อมีร้านอาหารเปิดใหม่อย่าง Stacked มาช่วยเพิ่มสีสันด้วยแล้ว ยิ่งทำให้ผู้บริโภคมีตัวเลือกมากขึ้น หากท่านไหนที่มีโอกาสมาเที่ยวเกาะสมุย ก็อย่าลืมแวะเวียนมาหาของอร่อยๆ ทานที่ Stacked ดู เพราะสามารถนั่งชิล ได้บรรยากาศดี ไม่แพ้ที่อื่นๆ เลย  